SL Uradni list Evropske unije L 350/1

UREDBA KOMISIJE (EU) št. 1297/2014

z dne 5. decembra 2014

o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1), in zlasti člena 53(1) Uredbe,

ob upoštevanju naslednjega:

(1) Uredba (ES) št. 1272/2008 usklajuje merila za razvrščanje ter pravila o označevanju in pakiranju nevarnih snovi in zmesi. Določa obveznost dobaviteljev, da snovi ali zmesi, ki so razvrščene kot nevarne, označijo in zapakirajo v skladu z navedeno uredbo, preden jih da v promet. Določa pravila za preprečevanje nezgodne izpostavljenosti potrošnikov, zlasti majhnih otrok, nevarnim kemikalijam, dobavljenim splošni javnosti, in njihove zastrupitve z njimi.

(2) Tekoči gospodinjski detergenti za pranje perila v topljivi embalaži za enkratno uporabo se dajejo na trg v državah članicah, tržni delež teh izdelkov v Uniji pa narašča. Obstoječe določbe za topljivo embalažo za enkratno uporabo, ki vsebuje nevarne kemikalije, ne zagotavljajo ustrezne zaščite. Zato je primeren enoten in učinkovitejši pristop, da se zagotovi boljša zaščita splošne javnosti, zlasti majhnih otrok in drugih ranljivih skupin, hkrati pa ohrani prosti pretok kemičnih izdelkov v topljivi embalaži.

(3) Centri za zastrupitve v več državah članicah poročajo o velikem številu resnih primerov zastrupitve in poškodb oči pri otrocih zaradi tekočih gospodinjskih detergentov za pranje perila v topljivi embalaži za enkratno uporabo v primerjavi z večjim številom nesreč z gospodinjskimi detergenti za pranje perila v drugih embalažah.

(4) Čeprav so informacijske kampanje v nekaterih državah članicah pokazale nekaj pozitivnih učinkov, je treba zmanjšati privlačnost tega tipa izdelkov za majhne otroke in jih zaščititi, tako da se zmanjša vidnost tega tipa izdelkov z uporabo neprozorne zunanje embalaže, da se v topljivo embalažo doda averzivno sredstvo (na primer grenko sredstvo), ki sproži takojšnje varnostne reflekse v stiku z usti, ter da se oteži dostop do njih. Na etiketi na zunanji embalaži tekočih gospodinjskih detergentov za pranje perila v topljivi embalaži za enkratno uporabo bi bilo treba navesti in izpostaviti dodatne informacije.

(5) Za hiter odziv na resne posledice incidentov v zvezi s temi izdelki in hkratno upoštevanje minimalnega roka, ki ga gospodarski subjekti potrebujejo za prilagoditev novim pravilom, bi bilo treba zagotoviti ustrezno prehodno obdobje.

(6) Primerna je uporaba nujnega postopka v skladu s členom 54(4) Uredbe (ES) št. 1272/2008.

(7) Brez nepotrebnega odlašanja bodo opravljene nadaljnje študije o zadevnih incidentih, obravnavani pa bodo tudi nadaljnji ukrepi, vključno z razširitvijo področja uporabe pravil na druge potrošniške izdelke v topljivi embalaži in pregledom predlaganih pravil.

(8) Ukrepi iz te uredbe so v skladu z mnenjem odbora, ustanovljenega na podlagi člena 133 Uredbe (ES) št. 1907/2006 Evropskega parlamenta in Sveta (2) –

SPREJELA NASLEDNJO UREDBO:

Člen 1

Uredba (ES) št. 1272/2008 se spremeni:

1. V drugem pododstavku člena 35(2) se doda naslednji stavek: „Če je tekoč gospodinjski detergent za pranje perila, kot je opredeljen v členu 2(1a) Uredbe (ES) št. 648/2004 Evropskega parlamenta in Sveta (3), v topljivi embalaži za enkratno uporabo, se uporabljajo dodatne zahteve iz točke 3.3 Priloge II.

2. Priloga II se spremeni, kot je določeno v Prilogi k tej uredbi.

Člen 2

1. Z odstopanjem od drugega odstavka člena 3 se za snovi, za katere se uporablja člen 1 ter ki so bile razvrščene, označene in pakirane v skladu z Uredbo (ES) št. 1272/2008 ter dane v promet pred 1. junijem 2015, ne zahteva, da jih je treba do 31. decembra 2015 ponovno označiti in pakirati v skladu z Uredbo (ES) št. 1272/2008, kot je bila spremenjena s to uredbo.

2. Z odstopanjem od drugega odstavka člena 3 se za zmesi, za katere se uporablja člen 1 ter ki so bile razvrščene, označene in pakirane v skladu z Direktivo 1999/45/ES Evropskega parlamenta in Sveta (4) ali Uredbo (ES) št. 1272/2008 ter dane v promet pred 1. junijem 2015, ne zahteva, da jih je treba do 31. decembra 2015 ponovno označiti in pakirati v skladu z Uredbo (ES) št. 1272/2008, kot je bila spremenjena s to uredbo.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 1. junija 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 5. decembra 2014 Za Komisijo Predsednik Jean-Claude JUNCKER

(1) UL L 353, 31.12.2008, str. 1.

(2) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(3) Uredba (ES) št. 648/2004 Evropskega parlamenta in Sveta z dne 31. marca 2004 o detergentih (UL L 104, 8.4.2004, str. 1).“

(4) Direktiva Evropskega parlamenta in Sveta 1999/45/ES z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov (UL L 200, 30.7.1999, str. 1).